b"\n_START_ARTICLE_\nDimetoat\n_START_SECTION_\nUtilitzaci\xc3\xb3 de l'insecticida\n_START_PARAGRAPH_\nL'insecticida s'empra contra els \xc3\xa0cars i insectes de forma sistem\xc3\xa0tica per contacte directe. El ventall d'insectes en el que el dimetoat \xc3\xa9s efectiu \xc3\xa9s molt ampli, i va des d'insectes fulla fins a mosques de fruites, cot\xc3\xb3 o d'altres vegetals. Tamb\xc3\xa9 s'utilitza a granges de cavalls. L'insecticida es pot trobar comercialment en tota mena de formats, esprai, emulsi\xc3\xb3 concentrada o en pols._NEWLINE_Est\xc3\xa0 englobat dins dels organofosforats i com tots ells la seva actuaci\xc3\xb3 se centra en la interfer\xc3\xa8ncia de la colinesterasa, l'enzim que \xc3\xa9s b\xc3\xa0sic en el funcionament del sistema nervi\xc3\xb3s.\n_START_SECTION_\nToxicitat\n_START_PARAGRAPH_\nEl dimetoat \xc3\xa9s moderadament t\xc3\xb2xic per ingesti\xc3\xb3, inhalaci\xc3\xb3 i per absorci\xc3\xb3 d\xc3\xa8rmica. Pel que fa a aquesta via darrera, com passa amb tots els organofosforats, \xc3\xa9s molt important de ser molt cur\xc3\xb3s at\xc3\xa8s que aquesta via d'absorci\xc3\xb3 \xc3\xa9s molt efectiva. La pell contaminada amb aquest producte ha de ser netejada amb aigua abundant i sab\xc3\xb3 immediatament. Tamb\xc3\xa9 s'ha de tenir molta cura amb la roba que hi ha pogut tenir contacte._NEWLINE_Malgrat que hi ha hagur casos d'irritaci\xc3\xb3 dels ulls en treballadors que manipulaven aquesta subst\xc3\xa0ncia, les  proves fetes en laboratori han determinat que l'element irritant no \xc3\xa9s el mateix dimetoat._NEWLINE_Els s\xc3\xadmptomes primers de contaminaci\xc3\xb3 per inhalaci\xc3\xb3 lleu son malestar respiratori, tos i hemorr\xc3\xa0gia nasal. Aquests primers s\xc3\xadmptomes poden anar seguits de n\xc3\xa0usees, diarrea o v\xc3\xb2mits, per\xc3\xb2 aquests efectes disminuiran al cap d'unes quantes hores. En el cas d'una contaminaci\xc3\xb3 severa d'aquesta subst\xc3\xa0ncia, el sistema nervi\xc3\xb3s central es veur\xc3\xa0 afectat i hom notar\xc3\xa0 problemes de coordinaci\xc3\xb3, feblesa o p\xc3\xa8rdua de reflexos. En els casos m\xc3\xa9s greus pot arribar a provocar arr\xc3\xadtmies, psicosis i convulsions._NEWLINE_A nivell experimental en el laboratori, l'LD50 per via oral del dimetoat en rates \xc3\xa9s de 387 mg/kg i de 350 mg/kg en porcs. Per inhalaci\xc3\xb3, l'LC50 (4 hores) per a rates \xc3\xa9s > 1.6 mg/litre d'aire._NEWLINE_En cap cas de contaminaci\xc3\xb3 per dimetoat  no s'han observat efectes cr\xc3\xb2nics, per\xc3\xb2 s\xc3\xad un agreujament dels s\xc3\xadmptomes si l'exposici\xc3\xb3 ha estat m\xc3\xa9s acusada.\n_START_SECTION_\nComportament a l'organisme\n_START_PARAGRAPH_\nEl dimetoat \xc3\xa9s r\xc3\xa0pidament metabolitzat pels mam\xc3\xadfers. Les rates n'excreten  61% de la dosi administrada, en orina i per expiraci\xc3\xb3 d'aire, en menys de 24 hores. En d'altres estudis, de la dosi subministrada a les rates per via oral, 50% de l'insecticida s'elimina per l'orina i 25% per defecaci\xc3\xb3 durant les 24 hores posteriors. En persones volunt\xc3\xa0ries, la dosi subministrada va ser excretada en 76% de casos abans de 24 hores.\n_START_SECTION_\nEstudi del dimeoat al s\xc3\xb2l i aig\xc3\xbces subterr\xc3\xa0nies\n_START_PARAGRAPH_\nA causa de l'alta solubilitat en aigua del dimetoat i de la feble adsorci\xc3\xb3 a part\xc3\xadcules s\xc3\xb2lides, l'insecticida \xc3\xa9s arrossegat considerablement pel dissolvent en aquest medi. D'altra banda, el dimetoat es degrada per hidr\xc3\xb2lisi, sobretot en s\xc3\xb2ls alcalins. Cal considerar les altes quantitats de l'insecticida que s'evapora, entre 20 i 40% de la quantitat estudiada. Cal destacar tamb\xc3\xa9 la biodegradaci\xc3\xb3 que pateix en s\xc3\xb2ls arenosos no est\xc3\xa8rils. _NEWLINE_El dimetoat no \xc3\xa9s persistent. La mitjana de persist\xc3\xa8ncia en s\xc3\xb2ls \xc3\xa9s de 4 a 16 dies; en condicions d'humitat i pluges, aquests temps es redueixen fins a 3 dies. \xc3\x89s r\xc3\xa0pidament degradat per la majoria dels microorganismes del subs\xc3\xb2l.\n_START_SECTION_\nEstudi del dimetoat en medi aqu\xc3\xb3s\n_START_PARAGRAPH_\nA l'aigua, no es preveu que el dimetoat s'adsorbeixi a sediments o part\xc3\xadcules suspeses ni tampoc que n'hi hagi bioacumulaci\xc3\xb3 en organismes aqu\xc3\xa0tics. \xc3\x89s objecte d'hidr\xc3\xb2lisis de forma significativa, especialment en aig\xc3\xbces amb un pH entre 7-9._NEWLINE_Fot\xc3\xb2lisi i evaporacions en aig\xc3\xbces obertes no s\xc3\xb3n mecanismes de degradaci\xc3\xb3 que s'estimen significatius. El temps de persist\xc3\xa8ncia mitjana en rius \xc3\xa9s de 8 dies, per\xc3\xb2 pot ser que es degradi totalment en aquest temps per efecte de l'acci\xc3\xb3 microbiana."